冬夜聞雁有感
作者：陸游
朝代：宋

paragraphs: 從軍昔戍南山邊，傳烽直照東駱谷。
軍中罷戰壯士閑，細草平郊恣馳逐。
洮州駿馬金絡頭，梁州毬場日打毬。
玉杯傳酒和鹿血，女真降虜彈箜篌。
大呼拔幟思野戰，殺氣當年赤浮面。
南遊蜀道已低摧，猶據胡床飛百箭。
豈知蹭蹬還江邊，病臂不復能開弦。
夜聞雁聲起太息，來時應過桑乾磧。